Langsung haja lah kisahnya. Jadi, saminggu nang lalu, tepatnya hari Minggu, ulun sudah barancanaan lawan kawan handak bejalanan ka Mandiangin. Eh, lain kawan ulun jua toh, kawan kaka ulun. Bubuhannya neh orang Palangkaraya nang rahatnya batugas di Banjarmasin.
Nah, mulainya neh nyata haja sudah matan rumah ulun. Rumah ulun neh di Sungai Baru, Kampung Katupat. Tahuan nai bisa bubuhan pian. Hihi 🤠Mun kada tahu jua, anggap haja nah di Pal 1. Talalu banar mun sampai buhan pian kada tahu Pal 1 jua. 😜
Jadi, kami ka Mandiangin neh rancana handak mandi di air terjun pang nah. Nang bejalanan neh baampat, binian kaampatnya. Ulun, kaka ulun, lawan dua ikung kawan babinian. Jadi, kami ka Mandiangin neh bakandaraan haja.
Nang mulai matan rumah ulun di Pal 1 tadi nah lah, kira-kira sampai ka Mandiangin-nya sejam labih. Sabalum masuk ada babayar. Wahini kada hari liburkah, hari liburkah, ada nang manjaganya. Bahari parasa ulun kadada nang manjaga bila kada hari libur, jadi masuknya gratis. 🤣 Wahini sakali bayar masuk sakalinya 36.000 gasan saikung urang haja. Banyak banar bayarannya 🙈. Bahari ulun terakhir masuk paling 5.000 - 10.000 haja.
Pas sampai kada langsung handak naik ka wadah air terjunnya pang, duduk hulu di warung kami. Makan sambil istirahat lawan betatakun lawan acilnya. Makan di warungnya murah haja jua, paling 12.000 nah. Nang ulun makan mie bemasak lawan es susu.
Pas betakun lawan acilnya, sakalinya air terjunnya kadada banyunya jar, paksa ai kami kada jadi naik. Kuciwa nah nang datang jauh. 😣
Marga nang tadih air terjunnya jar acilnya kadada banyunya, nyata haja sudah buhan kami kada jadi ka sana, tapi kami kada mau pang bejejalanan kami neh sia-sia kaitu haja. Sudah jauh kada mungkin bebulik kami.
Jadi, bubuhan kami baampat neh, memutusakan handak naik ka atas gunungnya. Kada bejalan batis tapinya kami, kada mungkin banar. 🤣 Kami naik bakandaraan. Di sana sudah ada akses gasan naik ka atas gunungnya bakandaraan, jalannya jua sudah beaspal.
Ulun neh awalnya nyata hakun kada hakun, gair banar malihat naiknya tuh. Bujurannya nah esktrim kah jar urang tuh. Tapi mau kada mau ai umpat daripada sudah sampai kadada nang digawi jua, ya kalo.
Naiklah bubuhan kami baampat neh pakai kandaraan. Ini pertama kalinya ulun naik. Bahari rancak ai sudah ka sini tapi kadada naiknya. Disariki abah pang bahari. Asli pian jalan naiknya mambari takutan. Mana jalan sisi kirinya kadada pembatasnya, mun salah saikit, gugur ka bawah tuh pang. Pas naik neh banyak banar nang dilewati. Ada Kolam Belanda jua. Nah, si kolam Belanda neh jua banyunya lagi kadada, karing banar. Maka lagi dibaiki jua. Buhan kami kada satup jua pang di sini.
Sabalum sampai puncak tuh, ada dua buting pos rasanya nah kami lalui. Imbah malalui pos pertama, ada batasan kaitu nah, ada wadah singgah gasan befoto, tapi lain pos. Bagus banar asli pemandangannya pian. Buhan kami bepotoannya di sini.
Imbah tuh lanjut lagi, buhan kami basinggah satumat di pos nang ke-2, gasan istirahat lawan nungkar minuman. Di sini jua bagus banar pemandangannya. Maka angin sudah sepoi-sepoi banar. Kawa haja jua berabah, asal jangan begarak-garak ha buhan pian pas berabahnya, gugur kena. 😜
Ulun neh asa hakun asa kada naik ka puncak marga jalan naiknya kalihatan banar mambari takutan, tapi dipaksa kaka, lawan kada mungkin jua kalo ulun batinggal sorangan di pos 2 neh. Nah, pas dari pos 2 neh satumat haja lagi naiknya, paling lima menit, imbah tuh parkir ai lagi.
Handak ka puncaknya neh kada am langsung sampai, perlu naik tangga lagi 500 meter rasanya nah ka atas. Pas sampai di atas, ada pos jua di sana. Uma pian anginnya kancang banar, kada kawa nang kisah cantik-cantik tuh, bekibar baju, rambut sagalaan. Awak haja rasa tarabang. 🙈
Itu nah hasil foto pas di puncaknya. Bagus banar kalo. Kasi buhan pian mandaki gunung jua gen. Hihi 🤠Kisah banar haja ulun ni menyuruhi, padahal sabalum naik haja gen takutan jua.
Sampai katamu ditulisan ulun lainnya kaina lah. 😗
Ditulis oleh : Rima Angel (www.rima-angel.com)
Editor : Gita Puteri Yani (www.jurnalgita.com)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn